Картина, която съдържа текст, символ, Шрифт, лого

Генерираното от ИИ съдържание може да е неправилно.ПРОЕКТ!!!

**Н А Р Е Д Б А**

**ЗА ОПРЕДЕЛЯНЕТО И АДМИНИСТРИРАНЕТО НА МЕСТНИТЕ ТАКСИ И**

**ЦЕНИ НА УСЛУГИ НА ТЕРИТОРИЯТА НА ОБЩИНА ГУРКОВО**

**Глава първа**

**ОБЩИ ПОЛОЖЕНИЯ**

**Раздел І**

**Предмет и цел**

Чл.1. С тази наредба се уреждат отношенията, свързани с определянето и администрирането на местните такси и цени на услуги на територията на Община Гурково, предоставяни на физически и юридически лица, реда и срока на тяхното събиране, реда, по който лицата, неползващи услуги през съответната година или през определен период от нея, се освобождават от заплащане на съответната такса, както и реда за освобождаване на отделни категории лица, изцяло или частично от заплащане на отделни видове такси.

Чл.2. Наредбата има за цел постигане на достъпност и предоставяне на качествени услуги на гражданите на общината.

Чл.3. (1) На територията на Община Гурково се събират местни такси, изброени в чл. 6, ал.1 от Закона за местните данъци и такси, в това число и други местни такси, определени със закон.

(2) За всички други услуги и права, предоставяни от общината, с изключение на тези по ал. 1, Общинският съвет с настоящата наредба определя цена.

Чл.4 . (1) Услугите по тази наредба могат да бъдат:

1. обикновена – в рамките на 7 работни дни

2. бърза – в рамките на 3 работни дни

(2) Сроковете по тази наредба започват да текат, както следва:

1. Срокът, който се брои на дни се изчислява от деня, следващ деня на подаване на документите и изтича в края на последния ден.

2. Срокът, който се брои в часове изтича в същия час на следващия ден от подаване на документите.

(3) Когато срокът изтича в неприсъствен ден, този ден не се брои и срокът изтича в следващият след него присъствен ден.

Чл.5. (1) Община Гурково осъществява комплексно административно обслужване (КАО). Комплексното административно обслужване е това обслужване, при което административната услуга се предоставя от компетентните административни органи, лицата, осъществяващи публични функции и организациите, предоставящи обществени услуги, без да е необходимо Заявителят да предоставя информация или доказателствени средства, за които са налице данни, събирани или създавани от административните органи – първични администратори на данни, независимо дали тези данни се поддържат в електронна форма или на хартиен носител.

(2) Комплексните административни услуги се извършват в сроковете на обикновените услуги, а при необходимост от предоставяне на информация от други администрации, тези срокове могат да бъдат удължени.

(3) При предоставяне на комплексна административна услуга, нейната такса се формира от сбора от таксите за предоставяне на информация или доказателствени средства от всички административни органи, включени в производството по комплексно административното обслужване.

(4) Комплексната административна услуга може да бъде получена:

1. Чрез лицензиран пощенски оператор на адрес;

2. Лично в Центъра за административно обслужване /ЦАО/;

3. По електронен път на електронна поща.

(5) При заявяване на комплексна административна услуга, която да бъде получена чрез

лицензиран пощенски оператор на адрес, разходите по изпращането са за сметка на

заявителя на услугата.

**Раздел ІІ**

**Определяне размер на общинските такси и цени на услуги**

Чл.6. (1) Размерът на местните такси и цени на услуги се определят в български лева, а от датата на въвеждане на еврото в Република България – в евро, при спазване принципите, определени в Закона за местните данъци и такси.

(2) За услуга, при която дейностите могат да се разграничат една от друга, се определя отделна такса за всяка от дейностите.

(3) Наименованията на видовете услуги, за които се събират такси или цени на услуги, както и техния размер, са определени в съответни приложения, неразделна част от тази наредба.

Чл.7. (1) Размерът на конкретните такси и цени на услуги се определя след представено мотивирано предложение от съответния отдел, който извършва дейността или предоставя съответната услуга и следва да включва пълните разходи (необходимите материално-технически и административни разходи) на общината по предоставяне на услугата.

(2) Пълните разходи включват всички разходи на общината по предоставяне на услугата, включително:

1. преките и непреките трудови разходи (работна заплата, допълнителни плащания, здравни, пенсионни и осигурителни вноски);

2. материални, режийни, консултантски и други непреки разходи (доставки на материали и услуги, застраховки, командировъчни и наеми на сгради и оборудване, хардуер, софтуер, такси за лицензии);

3. разходи за управление и контрол;

4. разходи по събиране на таксите;

5. инвестиционни разходи;

6. разходите по прилагане, събиране, научноизследователска дейност, определяне на стандарти и регулиране, включително и за задължителни протоколи за оценка на влиянието върху околната среда;

7. други, имащи отношение към формирането на размера на таксата, определени конкретно от Общинския съвет.

(3) Пълните разходи се определят при спазване изискванията на Закона за счетоводството и актовете по неговото прилагане.

Чл.8. (1) Размерът на таксата може да не възстановява пълните разходи на общината по предоставянето на определена услуга, когато общинският съвет реши, че това се налага за защита на обществения интерес, като в този случай разликата между разходите и размера на таксата е за сметка на общинските приходи. В случаите на освобождаване от такси по решение на общинския съвет разходите по предоставяне на услугата са за сметка на общинските приходи.

(2) Не се допуска разликата между разходите и размера на таксите да е за сметка на споделени данъци, допълваща субсидия, целеви субсидии, заеми и други трансфери от републиканския бюджет.

Чл.9. Общинският съвет, по предложение на Кмета на общината, определя размера на таксата за битови отпадъци, не по-късно от 31 декември на предходната година.

Чл.10 Размерът на дължимата такса и/или цена на услуга се определя след заявяването й, въз основа на писмена резолюция от длъжностни лица от общинска администрация.

Чл. 11. (1) При предоставяне на административни услуги по електронен път същите се предоставят с намалена такса спрямо таксата за присъствено заявяване и предоставяне, с 10 /десет/ на сто, като намалението не може да надвишава 20,00 лева/10,23 евро. Таксата/Цената за присъствено заявяване е стойността на услугата, посочена в приложенията по настоящата наредба или други нормативни актове определящи цени

и/или такси на административните услуги.

(2) Намалението на цената на услугата се прилага само за административни услуги, които са заявени, платени и изпълнени по електронен път. Във всеки друг случай се дължи пълната такса за услугата.

(3) В случаите, когато едни и същи услуги се предоставят от общината и от други лица, основа за определяне размерите на цените на услуги могат да бъдат пазарните стойности. В този случай размерът на цените не се ограничава до размера на пълните разходи и е възможно получаването на нетни приходи.

**Раздел ІІІ**

**Ред и срок за събиране на местните такси и цени на услуги**

Чл. 12. Местните такси и цени са прости и пропорционални и се заплащат в брой или чрез ПОС терминално устройство на касата в „Местни данъци и такси“ в Центъра за административно обслужване в общината и безкасово по банкова сметка на община Гурково. За услуги, заявени по кметствата в общината, таксите се заплащат на място в кметствата в брой или безкасово по сметката на общината.

Чл.13. Местните такси и цените на услугите се заплащат едновременно със предявяването (заявяването) на услугата, с изключение на тези, за които с нормативен акт или с тази наредба е предвидено друго.

Чл.14. Събирането на местните такси и цени на предоставените услуги от общината, се извършва от служители на общинската администрация, свързани с приходите, в сроковете и по предвидения в закона ред, освен ако в нормативен акт или тази наредба не е предвидено друго.

Чл. 15. (1) Общината уведомява лицата по чл. 64 от ЗМДТ за дължимата от тях такса битови отпадъци за съответния период и за сроковете за плащане с писма по пощата, в които е посочен размера на таксата за текущата година.

(2) Изпращането на писмата се организира от органите по приходите.

Чл. 16. (1) Приходите от местните такси и цени на услуги постъпват в общинския бюджет, освен ако с решението по ал. 7 е определено друго.

(2) Кметът издава разрешение за разсрочване или отсрочване на задължения за местни такси в размер до 30 000 лв./ 15338,76 евро и при условие, че разсрочване или отсрочване се иска до **една година** от датата на издаване на разрешението.

(3) Разрешение за отсрочване или разсрочване на задължения за местни такси над 30 000 лв./ 15338,76 евро или за срок, по – голям от една година, се издава от кмета, след решение на общински съвет.

(4) В случаите на ал.3 искането на длъжника с придружаващите го документи се подава до кмета на община Гурково, който след извършване на проверка за основателността на искането, внася за разглеждане на следващото заседание на Общински съвет Гурково предложение за отсрочване или разсрочване на задълженията. Решението на Общински съвет се приема след поименно гласуване с мнозинство повече от половината от общия брой на съветниците.

(6) Отсрочване или разсрочване на задължения не се разрешава по отношение на търговско дружество или едноличен търговец, за които е взето решение за прекратяване с ликвидация, открито е производство по несъстоятелност или производство по оздравяване на предприятието. Отказът да се издаде разрешение за отсрочване или разсрочване се извършва с мотивирано решение, което се съобщава в 7-дневен срок от издаването му на длъжника.

(7) Общинският съвет с решение може да определи кои местни такси, установени със закон, не се събират от общинската администрация, а се събират от концесионер, на когото е възложено предоставянето на услугите, за които се заплащат тези такси. С решението общинският съвет определя правото на концесионера да задържи целия или част от размера на събраните такси.

Чл. 17. Установяването, обезпечаването и събирането на местните такси по Закона за местните данъци и такси се извършват по реда на чл. 4, ал. 1 – 5 от същия закон.

**Раздел ІV**

**Ред, по който лицата, неползващи услуги през съответната година**

**или през определен период от нея,**

**се освобождават от заплащане на съответната такса**

Чл. 18. (1) Лицата, неползващи услугата, през съответната година или през определен период от нея, се освобождават от задължението да заплащат съответната такса за този период.

(2) Освобождаването от заплащане на такса по ал.1 става въз основа на мотивирано писмено заявление на лицето до службата, компетентна да издаде съответното разрешение за извършване на дейност или ползване на услугата.

**Раздел V**

**Ред за освобождаване на отделни категории лица, изцяло или**

**частично от заплащане на отделни видове такси**

Чл. 19. (1) Освобождават се от заплащане на такси: детските градини, училищата и спортни клубове за провеждане на организирани спортни мероприятия и състезания за деца и ученици, включително за провеждане на задължителните учебни програми и извънкласни занятия с физическо възпитание и спорт за всички спортни бази, стопанисвани от Община Гурково.

(2) Всички мероприятия и прояви, в които Община Гурково е партньор или изпълнител и всички благотворителни прояви, **които са без търговска цел**, както и такива, за които това е предвидено в закон или друг нормативен акт, се освобождават от заплащане на такси за ползване на тротоари, площади, улични платна, както и терени с друго предназначение, които са общинска собственост.

Чл. 20. Освобождаването става въз основа на подадено писмено заявление до Oбщина Гурково с описание и доказателства за мероприятието, състезанието или проявите.

**Глава втора**

**МЕСТНИ ТАКСИ**

**Раздел І**

**Такса за битови отпадъци**

Чл. 21. (1) Таксата се заплаща за услугите по събирането, извозването и обезвреждането в депа или други съоръжения на битовите отпадъци, както и за поддържането на чистотата на териториите за обществено ползване в населените места.

Размерът на таксата се определя за всяка услуга поотделно – сметосъбиране и сметоизвозване; обезвреждане на битовите отпадъци в депа или други съоръжения; чистота на териториите за обществено ползване. Таксата се заплаща от лицата по чл.11 от Закона за местните данъци и такси.

(2) Таксата за битови отпадъци се заплаща на вноските и в сроковете за заплащане на данъка върху недвижимите имоти.

(3) На предплатилите в срока по чл.28 ал.1 от ЗМДТ дължимата такса за цялата година, се прави отстъпка от 5 на сто.

(4) За новопридобити имоти таксата се събира от началото на следващия месец. Когато ползването е започнало преди окончателното завършване на сградата, таксата се дължи от началото на месеца, следващ месеца, през който ползването е започнало.

(5) За сгради, подлежащи на събаряне таксата се събира включително и за месеца, през който е преустановено ползването.

(6) Не се събира такса за:

1. сметосъбиране и сметоизвозване за имоти, намиращи се в райони, в които услугите не се предоставят от общината; или ако имотът няма да се ползва през цялата година и лицето по чл.11 от ЗМДТ е подало декларация по образец (Приложение № 10) в Община Гурково до 31 декември на предходната година. При настъпване на промяна в декларираните обстоятелства и данни (ползване на имота), задължените лица подават писмено уведомление в 14-дневен срок до община Гурково и таксата за битови отпадъци се определя в пълен размер за цялата година. В случаите, когато в имота, деклариран като неползван, след проверка от органите по приходите, кметовете и кметските наместници в община Гурково, се установи с констативен протокол ползване, нарушителите не се освобождават от заплащането на таксата и се санкциониран съгласно чл.123, ал.3 от ЗМДТ.

2. битови отпадъци за услугите, предоставени на молитвени домове, храмове и манастири, в които се извършва богослужебна дейност от законно регистрираните вероизповедания в страната, заедно с поземлените имоти, върху които са построени. Освобождаването е при условие, че имотите не се ползват със стопанска цел, несвързана с пряката им богослужебна дейност.

3. поддържане чистотата на териториите за обществено ползване – когато услугата не се предоставя от общината;

4. сметосъбиране и сметоизвозване за имотите, които са публична държавна и публична общинска собственост;

Чл. 22. (1) Таксата се определя в годишен размер за всяко населено място с решение на Общински съвет въз основа на одобрена план-сметка, включваща необходимите разходи за:

1. събиране на битовите отпадъци и транспортирането им до инсталации и съоръжения за третирането им, както и осигуряване на съдове за събиране на битовите отпадъци, с изключение на разделното събиране, предварителното съхраняване и транспортирането на битовите отпадъци, попадащи в управлението на масово разпространени отпадъци по Закона за управление на отпадъците – за услугата по чл. 62, т. 1 от ЗМДТ;

2. третиране на битови отпадъци, необхванати в управлението на масово разпространените отпадъци, както и проучване, проектиране, изграждане, поддържане, експлоатация, закриване и мониторинг на депата за битови отпадъци и/или други инсталации или съоръжения за оползотворяване и/или обезвреждане на битови отпадъци – за услугата по чл. 62, т. 2 от ЗМДТ ;

3. поддържане на чистотата на уличните платна, площадите, алеите, парковите и другите територии от населените места и селищните образувания в общината, предназначени за обществено ползване – за услугата по чл. 62, т. 3 от ЗМДТ;

(2) Размерът на таксата за битови отпадъци за жилищните и нежилищните имоти на граждани, застроените и урегулирани поземлени имоти, както и за жилищните имоти на предприятията, организациите на бюджетна издръжка и други собственици на такива имоти се определя върху данъчната оценка на имотите по чл. 20 от ЗМДТ, представени в *приложение №1.*

(3) Таксата за битови отпадъци за притежавани сгради, урегулирани поземлени имоти, собственост на предприятия, физически и юридически лица, осъществяващи стопанска дейност, организации на бюджетна издръжка и други собственици на такива имоти се определя върху по – високата между отчетната им стойност и данъчната оценка, представени *приложение №1*.

(4) Когато до края на предходната година общинският съвет не е определил размер на таксата за битови отпадъци за текущата година, таксата се събира на база чл. 68, ал. 2 от ЗМДТ.

Чл.23. (1) Таксата се заплаща на две равни вноски в следните срокове: до 30 юни и до 31 октомври на годината, за която се дължи.

(2) Общината уведомява лицата по чл. 64 от ЗМДТ за дължимите от тях такси за съответния период общо и по видове услуги по чл. 62 от ЗМДТ, както и за сроковете за плащане.

(3) Данъчно задължените лица могат да правят проверка за дължимите такси през интернет страницата на община Гурково <https://gurkovo.bg> меню „Проверка на задължения - Плащане на местни данъци и ТБО“ чрез ПИН-код. ПИН-кодът се получава срещу представен документ за самоличност или нотариално заверено пълномощно за предоставянето му на упълномощено лице в „Местни данъци и такси“ на община Гурково.

(4) Данъчно задължените лица подават декларация по образец (Приложение № 10А или Приложение № 10Б), утвърдени с Наредбата, в Община Гурково в срок до 30.04.2025 г., с която се декларират обстоятелства, които имат значение за начина на изчисляване и размера на таксата за битови отпадъци при прилагане на основите, предвидени в ЗМДТ. При неподаване на декларация по утвърдения образец, за целите на облагането ще бъдат използвани данните от регистри/информационни системи (ЕСГРАОН, НАП, Агенция по вписванията и др.), до които община Гурково има достъп. Общинският съвет може да приеме основа или основи, различни от количеството битови отпадъци да е водеща основа за определяне на размера на таксата за битови отпадъци, при условие, че съществуват обективни обстоятелства, възпрепятстващи прилагането и.

(5) Таксата се събира от общинска администрация – Гурково.

Чл.24. Ежегодно в срок до 15 февруари на интернет страницата на общината <https://gurkovo.bg> меню „Бюджет и финанси“ в машинночетим формат се публикува информация и данни за:

1. одобрената план-сметка по видове услуги по чл. 62;

2. приетите основи за изчисляване на таксата за битови отпадъци и размера на таксата за единица основа за текущата година;

3. отчетените разходи за предходната година по видове услуги по чл. 62 и по бюджетни показатели съгласно утвърдената от министъра на финансите единна бюджетна класификация за съответната година, както и друга информация и данни за отчетените разходи за предходната година в съответствие с приетата от общинския съвет основа;

4. отчетените количества събрани и третирани битови отпадъци за предходната година.

Чл. 25. (1) Със заповед на кмета на общината, обявена публично, до 31 октомври на предходната година се определят границите на районите и видовете предлагани услуги по чл.62 от ЗМТД в съответния район и честотата на сметоизвозване.

(2) За имотите, намиращи се извън районите, в които общината е организирала събиране и извозване на битови отпадъци, се събира такса за ползване на депо за битови

отпадъци и/или за почистване на територии за обществено ползване.

Чл. 26. Таксата за битови отпадъци се събира от звено „Местни данъци и такси“ и се разходва по предназначение.

Чл. 27. Не се допускат изменения в приетия от Общински съвет начин на определяне и размер на таксата за битови отпадъци в течение на годината.

**Раздел ІІ**

**Такса за ползване на пазари, тържища, панаири, тротоари,**

**площади и улични платна**

Чл. 28. (1) Общинският съвет определя такса за ползване на тротоари, площади, улични платна, места, върху които са организирани тържища, панаири, както и терени с друго предназначение, които са общинска собственост.

(2) Таксите се определят на квадратен метър за ден или за месец и брой (превозни средства) в зависимост от зоната, в която се намират терените и са отразени в Приложение №2.

(3) Зоните по ал. 2 се определят от Общинския съвет, както следва:

1. Първа зона - град Гурково – кв.15, 16, 21, 22, 23, 24, 25, 26, 27, 31, 32, 33, 34, 35, 40, 41, 42, 45, 150, 151, 152, 153;

2. Втора зона – всички останали квартали на гр. Гурково и другите населени места в Общината;

(4) Таксите се заплащат от физическите и юридическите лица в зависимост от зоната, в която се намират терените, посочени в ал.1.

(5) Таксите се заплащат при издаване на разрешението за посочения в него период.

(6) При ползване на мястото повече от месец, таксите се плащат месечно, но не по-късно от 5 дни преди започване на месеца за ползване.

(7) При прекратяване на ползването на терените по ал. 2, лицата не заплащат такса за периода от прекратяването му до крайния срок на издаденото разрешително за ползване.

(8) При промяна в размера на ползваните терени се спазва реда по предходната алинея.

Чл. 29. Таксите се събират от общинската администрация.

Чл. 30. Общинският орган, издал разрешението за ползване на място, може да го отнема, когато мястото не се използва по предназначение, когато не се използва от лицето, на което е предоставено или когато обществените нужди налагат това.

**Раздел ІІІ**

**Такси за ползване на детски кухни, лагери, общежития и социални**

**услуги, финансирани от общинския бюджет**

Чл. 31. (1) Лицата, ползващи услуги в системата на Домашен социален патронаж заплащат такса в размер на 3,52 лв./1,80 € за всеки ден, в който е ползвана услугата*.(Приложение №3)*

(2) От бюджета на Община Гурково за сметка на собствените приходи се доплащат до 1,50 лв./0,77 € на ден на лице за храна и се поемат режийните разходи за осъществяване на услугата (транспортни разходи за доставка на готовата храна и др.).

Чл. 32. (1) Общинските социални услуги са :

1. Доставяне на храна;

2. Битови услуги – закупуване на хранителни продукти, лекарства и вещи от първа необходимост, заплащане на електрическа и топлинна на енергия, телефон и др.;

(2) „Домашен социален патронаж“ извършва общинските услуги по т.1-2 на ал.1

по домовете на:

1. лица в пенсионна възраст;

2. лица с увреждания над 50%;

3. деца с увреждания;

4. други групи (самотно живеещи с невъзможност за справяне с ежедневните си дейности и др.).

Чл. 33. Таксите по този раздел се начисляват и събират от длъжностните лица и се внасят в общинския бюджет до 10-то число на месеца, следващ месеца, за който се дължат.

**Раздел ІV**

**Такса за технически услуги, съгласно чл.104 от ЗМДТ**

Чл. 34.Таксите се заплащат за техническите услуги, които се извършват от общината и обхващат дейностите във връзка с териториалното и селищното устройство, архитектурата, строителството, благоустройството, кадастъра в селищните и извънселищните територии.

Чл. 35. Таксите за технически услуги се заплащат от физическите и юридическите лица, ползватели на услугата, при предявяване на искането. Документите, необходими за извършването на съответния вид техническа услуга, се определят от съответната нормативна база, действаща към датата на подаване на заявлението, и се предоставят при подаване на заявлението.

Чл. 36. Освобождават се от такси за технически услуги държавните и общинските органи, организациите на бюджетна издръжка и Българският червен кръст.

Чл. 37. Общинският съвет определя размера на таксите за технически услуги, както следва:

1. за издаване на скица за недвижим имот;

2. за издаване на скица за недвижим имот с указан начин на застрояване;

3. за презаверяване на скици, от издаването на които са изтекли 6 месеца;

4. за заверяване на протокол за откриване на строителна площадка и определяне на строителна линия и ниво на строеж;

5. за издаване на удостоверения за факти и обстоятелства по териториалното и селищното устройство;

6. за заверяване на преписи от документи и на копия от планове и документацията към тях;

7. за издаване на разрешение за поставяне на временни съоръжения за търговия – маси, павилиони, кабини и други;

8. за издаване на разрешение за строеж, основен ремонт и преустройство на съществуващи сгради и помещения в тях.

9. за издаване на разрешение за строеж на линейни обекти

Чл. 38. (1) Срокът за извършване на технически услуги, който не е установен с друг нормативен акт, е до 7 работни дни вкл.

(2) За извършване на бърза услуга – до 3 работни дни вкл., таксата се заплаща в размерите посочени в *приложение №4.*

(3) Не се заплаща такса за технически услуги при:

1. допълване (поправки) на одобрен кадастрален план;

2. писмо до съда за издаване на изпълнителен лист за вземания по влязла в сила оценка;

3. освидетелстване на строежи като негодни за ползване, застрашени от самосрутване или вредни в санитарно-хигиенно отношение, когато специализираната комисия установи, че тези условия са налице;

4. отчуждаване на недвижими имоти за строителство и обезщетяване на правоимащите;

5. изменение и отмяна на влязла в сила заповед за отчуждаване и обезщетяване и нова оценка на отчужден недвижим имот;

6. определяне на обезщетения за придаваеми недвижими имоти към парцел по дворищнорегулационен план и за техникоустройствени мероприятия;

7. даване на устни справки за кадастралното, регулационното и градоустройственото положение на недвижими имоти;

8. даване на предварителна информация по въпроси на техническото обслужване.

Чл. 39. (1) Община Гурково подпомага Агенция по геодезия, картография и кадастър /АГКК/ при административното обслужване на потребителите за част от административните услуги, предоставяни от АГКК по реда на ЗКИР, като издава на хартиен носител официални документи, получени в електронен вид чрез отдалечен достъп до Кадастрално-административната информационна система на АГКК.

(2) За подпомагане на АГКК при административното обслужване с кадастрална информация, Община Гурково извършва следните услуги:

1. Приемане на заявления за издаване на следните официални документи и тяхното предоставяне на потребителите:

а/ издаване на скица на поземлен имот;

б/ издаване на скица на сграда;

в/ издаване на схема на самостоятелен обект;

г/ издаване на удостоверение за наличие или липса на данни;

д/ издаване на удостоверение за характеристики на поземлен имот

2. Приемане на заявления за нанасяне на настъпили промени в кадастралния регистър на недвижимите имоти. За нанасяне на настъпили промени в кадастралния регистър на недвижимите имоти не се дължи такса.

(3) Административното обслужване се осъществява по реда, предвиден в Наредба № PД-02-20-4 от 11.10.2016 г. за предоставяне на услуги от кадастралната карта и кадастралните регистри.

(4) За предоставяне на услугите по ал.2 и издаване на официален документ се заплаща такса, определена при условията на *Тарифа №14 за таксите, които се събират системата на Министерството на регионалното развитие и благоустройството и от областните управители*, чрез нареждане за банков превод или на ПОС терминал.

(5) Приходът от услуги за предоставяне на официален документ е съобразен с реалните разходи по предоставянето им и представлява разлика между размера на таксите на АГКК, определени в Тарифа №14 за таксите, които се събират системата на Министерството на регионалното развитие и благоустройството и от областните управители за документ на хартиен носител и електронен документ в PDF формат.

(6) Всяка услуга за предоставяне на официален удостоверителен документ може да бъде предоставяна като обикновена или бърза. Срокът за изпълнение на обикновена услуга е 7 работни дни, а на бърза услуга - 3 работни дни.

(7) Срокът за изпълнение на услугата изменение на кадастралните регистри е до 14 календарни дни. Когато за извършване на изменението е необходимо съгласието или мнението на друг орган, срокът за извършване на изменението може да се удължава, но с не повече от 14 календарни дни.

(8) Срокът за изпълнение на услугите започва да се брои от деня, следващ деня на

регистриране на заявлението, и изтича в края на работния ден на последния ден от срока.

(9) В срока за изпълнение не се включва времето, необходимо за уведомяване на заинтересованите лица за провеждане на административната процедура, свързана със заявената услуга.

(10) За бързи услуги таксата се заплаща в двоен размер, спрямо таксата за обикновена услуга.

Чл. 40. Видът и размерът на таксите за техническите услуги е определен в *Приложение №4* към настоящата Наредба.

**Раздел V**

**Такса за административни услуги**

Чл. 41. Общинският съвет определя размера на таксите за административни услуги, както следва:

(1) Услуги по гражданското състояние:

1. за издаване на удостоверение за наследници;

2. за издаване на удостоверение за идентичност на имена;

3. за издаване на удостоверение, че не е съставен акт за раждане или акт за смърт;

4. за издаване на дубликати на удостоверение за раждане или за граждански брак, както и за повторно издаване на препис-извлечение от акт за смърт ;

5. за издаване на удостоверение за семейно положение, включително и за сключване на граждански брак на български граждани в чужбина;

6. за издаване на удостоверение за родствени връзки ;

7. за адресна регистрация и/или издаване на удостоверения за постоянен или настоящ адрес;

8. за легализация на документи по гражданското състояние за чужбина;

9. за всички други видове удостоверения по искане на граждани;

10. за преписи от документи;

11. други административни услуги, включени в Административния регистър и интегрираната информационна система на държавната администрация;

12. комплектоване на документи , изпращани до други компетентни органи.

13. Издаване на многоезично стандартно удостоверение по реда на Регламент (ЕС) 2016/1191 на Европейския парламент и на Съвета от 06.07.2016 г. за насърчаване на свободното движение на гражданите чрез опростяване на изискванията за представяне на някои официални документи в Европейския съюз и за изменение на Регламент (ЕС) № 1024/2012. Удостоверението не се издава самостоятелно, а като документ, придружаващ официален документ, издаден по предоставена административна услуга, за която е определена такса по чл. 39, ал.1, т.3, т.4, т.5 и т.7. За издаване на многоезично стандартно удостоверение се заплаща такса, равна по размер на таксата, определена за издаване на основния документ, който придружава.

(2) По производства за настаняване под наем, продажби, замени или учредяване на вещни права върху общински имоти.

(3) Услуги, свързани с местни данъци и такси;

1. издаване на удостоверение за данъчна оценка на недвижим имот;

2. издаване на удостоверение по декларирани данни;

3. издаване на удостоверение за платен данък върху наследството;

4. заверяване на молби-декларации за обстоятелствена проверка;

5. издаване на удостоверение за платен данък върху превозни средства;

6. служебна бележка за платен данък върху превозните средства;

7. издаване на дубликат на квитанция за платен данък.

8. издаване на копие от подадени данъчни декларации;

9. издаване на удостоверение за наличие или липса на задължения по ЗМДТ (чл.87, ал.6 ДОПК);

10. заверка за валидност на издадено през текуща година удостоверение.

Чл. 42. (1) Срокът за извършване на услугите по гражданско състояние, който не е установен с друг нормативен акт, е до 5 дни вкл. За извършване на бърза услуга – до 3 дни вкл. – таксата се увеличава с 50 %.

(2) При издаване на Удостоверение за наследници по т.1 от Приложение № 5, за което е необходимо да се извършват справки за починали лица преди 1978 година, се допуска само обикновена услуга. Когато в реда на наследяване има починали наследници с последен постоянен адрес в друго населено място и се изисква служебно удостоверение за наследници (чл.11, ал.3 от Наредба №РД-02-20-6 от 24.04.2012 г. за издаване на удостоверения въз основа на регистъра на населението), срокът е пет дни от получаване

на изисканото удостоверение от другата общинска администрация.

Чл. 43. (1) За издаване на удостоверение за данъчна оценка, в срок до три дни от датата на поискване, се събира такса, завишена с 50 %.

(2) От заплащане на услугите по ал.1 се освобождават: Община Гурково, Областна администрация – гр. Стара Загора, органи на полицията и съдебната власт, Национална агенция по приходите и други държавни и общински органи, ползващи услугите за служебни цели.

Чл. 44. Таксите за административните услуги се събират от общинска администрация и са определени в *Приложение № 5.*

**Раздел VІ**

**Такси за гробни места**

Чл. 45. (1) За ползване на гробни места над 8 години се заплащат еднократно такси, както следва:

1. до 15 години – 20,00 лв./ 10,23 евро;

2. за вечни времена – такси, по т.1, увеличени 5 (пет) пъти;

3. за ползване на семейни гробни места – 30,00 лв./ 15,34 евро;

4. за придадени по регулация маломерни гробни места – съответната част от таксата, определена за гробното място.

(2) За урнов гроб се заплащат таксите по ал.1, т.1 и 2, намалени с 50 на сто.

(3) Таксите се събират от съответните служби на общината, стопанисващи гробищните паркове.

**Раздел VII**

**Такса за притежаване на куче**

Чл. 46. (1) Всеки собственик на куче, с постоянен адрес/седалище на територията на общината, заплаща годишна такса за притежаване на куче.

(2) Освобождават се от такса собствениците на:

1. кучета за хора с увреждания;

2. служебни кучета в организациите на бюджетна издръжка;

3. кучета, използвани за опитни цели;

4. кучета, използвани от Български червен кръст

5. кастрирани кучета;

6. кучета, които придружават или охраняват селскостопански животни и които се отглеждат в регистриран животновъден обект.

7. кучета с поставен микрочип, за първата година от неговата регистрация (на основание чл.39 от Закона за защита на животните);

8. ловни кучета, собственост на лица, придобили право на лов по реда на Закона за лова и опазване на дивеча.

Чл. 47. Размерът на таксата се определя с решение на Общинския съвет.

Чл. 48. Таксата се заплаща ежегодно до 31 март на съответната година или в едномесечен срок от придобиване на кучето, когато е придобито след 31 март. За кучета, придобити през текущата година, таксата се дължи в размер една дванадесета от годишния й размер за всеки месец до края на годината, включително месеца на придобиването.

Чл. 49. Такса за притежаване на куче се събира от общинска администрация и е отразена в *Приложение № 6.*

**Раздел VIII**

**Такса при промяна на предназначението на земеделска земя от**

**общинския поземлен фонд**

Чл. 50. (1) При промяна на предназначението на земеделска земя от общинския поземлен фонд за неземеделски нужди, включително в случаите по чл. 29, ал. 3 и ал.4 от Закона за опазване на земеделските земи се заплаща такса, съгласно *Приложение №7.*

(2) Размерът на таксата се определя от:

1. бонитетната категория на земеделската земя, посочена в акта за категоризация, изготвен съгласно Наредбата за категоризиране на земеделските земи при промяна на тяхното предназначение;

2. размера на земята, включена в границите на определената площадка или трасе на обекта;

3. местонахождението на земята съобразно категорията на населеното място, определена по реда на чл. 36, ал. 2 от Закона за административно-териториалното устройство на Република България;

4. вида на обекта;

5. възможността за напояване.

(3) Не се заплаща такса в случаите, определени в чл. 30, ал.3 и ал. 4 от Закона за

опазване на земеделските земи.

(4) При изграждане на разсадници и други обекти за производство на земеделска продукция, такса се заплаща само за тази част от земята, която се застроява със спомагателни сгради, съоръжения и комуникации и от нея пряко не се получава земеделска продукция.

(5) Таксата за всички спомагателни и допълнителни обекти, за инженерната инфраструктура и комуникациите, намиращи се в и извън границите на площадката (трасето) на основния обект, се определя в зависимост от вида на обекта, за който се иска промяна на предназначението на земеделските земи.

**Раздел IХ**

**Цени на други местни такси и на услуги,**

**определени със закон**

Чл. 51. (1) За ползване на лечебни растения и билки по Закона за биоразнообразието се заплаща такса съгласно *Приложение № 8*към наредбата.

(2) За кубиране и маркиране на дървесина, добита извън горски фонд, се заплаща такса, съгласно *Приложение № 9* към настоящата наредба.

Чл.52. (1) Общинският съвет приема цени на услуги:

1. за предоставяне на площи за рекламни дейности, които се заплащат при заявяване на услугата,

2. предоставени от общинска администрация съгласно чл. 6, ал.1, б. “к“ и чл. 6, ал. 2 от ЗМДТ във връзка със ЗУТ, ЗОС и ЗОСИ, ЗТ и ЗВ,

3. свързани с таксиметровия превоз, както и на други административни услуги, в полза на гражданите, съгласно *Приложение №11.*

**Глава трета**

**ЦЕНИ НА УСЛУГИ И ПРАВА, ПРЕДОСТАВЯНИ ОТ ОБЩИНАТА**

**НА ФИЗИЧЕСКИ И ЮРИДИЧЕСКИ ЛИЦА**

**ПО ЧЛ. 3, АЛ. 2 ОТ НАРЕДБАТА**

Чл. 53. За всички услуги и права, предоставяни от общината (накратко услуги), които не са регламентирани със закон, се определя цена с тази Наредба.

Чл. 54. (1) Цените на услугите се формират на основа на пълните разходи, направени от общината по предоставяне на услугите. Пълните разходи включват всички преки и непреки разходи по предоставянето на услуги от общината:

- преките и непреки разходи за персонал, включително работна заплата и осигуровки;

- материални, режийни, консултантски и други разходи, включително разходите за материали и доставки, комунални услуги, застраховки, пътни и наеми на сгради и оборудване;

- разходи за управление и контрол;

- разходите по прилагане, събиране, научноизследователска дейност, определяне на стандарти и регулиране, включително и за задължителни протоколи за оценка на влиянието върху околната среда;

- пълните разходи се определят или изчисляват въз основа на данни от съществуващата система за отчетност.

(2) Цените на услугите са прости и пропорционални и могат и да надвишават себестойността им.

(3) Услугите се заплащат в Общината и приходите от тях постъпват в бюджета й.

Чл. 51. Необходимите документи за извършване на конкретна услуга или предоставяне на право от общината, неуредени в специален закон, се утвърждават със заповед на кмета на общината.

Чл. 55. Общинският съвет определя таксите, услуги и цените за тях в Приложения от №1 до № 11.

**Глава четвърта**

**АДМИНИСТРАТИВНОНАКАЗАТЕЛНИ РАЗПОРЕДБИ**

Чл. 56. Който декларира неверни данни и обстоятелства, водещи до намаляване или освобождаване от такса се наказва с глоба от 50,00 лв./25,56 евро до 200,00 лв./102,26 евро, а юридическите лица и едноличните търговци - с имуществена санкция в размер от 100,00 лв./51,13 евро до 500,00 лв./ 255,65 евро.

Чл. 57. (1) При неспазване на разпоредбите по тази наредба, с изключение на случаите по чл. 56, на физическите лица се налага глоба в размер от 50,00 лв./25,56 евро до 200 лв./102,26 евро, а на юридическите лица и едноличните търговци – имуществена санкция в размер от 100,00 лв./51,13 евро до 500,00 лв./ 255,65 евро.

(2) Не се смята за административно нарушение неплащането в срок на таксите по тази наредба.

Чл. 58. (1) Актовете за установяване на нарушенията се съставят от служителите на общинската администрация, а наказателните постановления се издават от кмета на община Гурково или упълномощени от него длъжностни лица.

(2) Не се съставя акт за установяване на нарушение, когато глобата е в размер до 50,00 лв./25,56 евро включително.

(3) Установяването на нарушенията, издаването, обжалването и изпълнението на наказателни постановления се извършват по реда, определен в Закона за административните нарушения и наказания.

(4) Приходите от глоби и имуществени санкции по наказателни постановления, издадени от кмета на община Гурково постъпват в приход на бюджета на общината.

**ДОПЪЛНИТЕЛНИ РАЗПОРЕДБИ**

§ 1. По смисъла на тази Наредба:

1. “*Услуги за всеобщо ползване*” са тези общински услуги, при които конкретният ползвател не може да бъде определен.

2. “*Ползватели*” са физически лица и юридически лица, на които се предоставят публични услуги по смисъла на Закона за местните данъци и такси.

3. *„Земеделски производители”* са физически или юридически лица, които произвеждат земеделска продукция за реализация на пазара.

4.*”Личен доход”* са всички доходи на лицата с изключение на:

а. добавката за чужда помощ на инвалидите с намалена работоспособност над 90 на сто с определена чужда помощ;

б. Сумите, които лицата, настанени в домовете за социални грижи, получават като възнаграждение в трудово – терапевтичен процес;

в. Помощите, определени с акт на Министерския съвет;

г. даренията с хуманитарна цел, направени на лицата, ползващи услугите на заведенията за социални грижи и формите за социално обслужване;

д. Еднократно изплащаните допълнителни суми към пенсиите по решение на Министерския съвет.

5. „*Битови отпадъци*” са тези, които се получават в резултат на жизнената дейност на хората по домовете, дворните места, в административните, социалните и други обществени сгради. Към тях се приравняват и отпадъците от търговските обекти, занаятчийските дейности, предприятията, обектите за отдих и забавление, когато нямат характер на опасни отпадъци и в същото време тяхното количество или състав няма да попречи на третирането им съвместно с битовите. Не са битови отпадъци производствените отпадъци по смисъла на Закона за управление на отпадъците

6. „*Едрогабаритни*” са битовите отпадъци, които поради своите размери или тегло не могат да се поставят в съдовете за битови отпадъци или създават затруднения при товаренето им.

7. „*Съдове за битови отпадъци*” са контейнери, кофи, кошчета на обществени места, в които се изхвърлят битови отпадъци, както и полиетиленови чувалчета за разделно събиране.

8. Ползватели на услугата в имота са:

а) за граждани – собственици, и/или лица с учредено вещно право на ползване, и/или лица с настоящ адрес в недвижимия имот, и/или обитатели по смисъла на Закона за управление на етажната собственост, и/или лица, които пребивават в имота на друго основание;

б) за предприятия - собственици, и/или лица с учредено вещно право на ползване, и/или концесионери, и/или наематели, и/или лица, на които имотите са предоставени за управление, и/или заети и наети от предприятията лица, и/или лица, които пребивават в имота на друго основание.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 1. Считано от датата на въвеждане на еврото в Република България всички цени в лева по настоящата наредба се превалутират в евро, съгласно чл. 12 от Закона за въвеждане на еврото в Република България, и получената сума се закръгля по правилото на чл. 13 от Закона за въвеждане на еврото в Република България.

§ 2. Контролът по изпълнението на тази Наредба се осъществява от Кмета на общината или определени от него лица.

§ 3. Наредбата се издава на основание чл. 9 от Закона за местните данъци и такси.

§ 4. Наредбата влиза в сила след влязло в сила решение на Общински съвет - Гурково.

§ 5. Другите общински такси определени със закони се събират от общинската администрация, на база на тарифи, определени от Министерски съвет.

§ 6. Тази наредба отменя: Наредба за определянето и администрирането на местните такси и цени на услуги на територията на Община Гурково приета с решение № 20 /12.02.2008 г. и влиза в сила от 01.03.2008 г. изм. и доп. с Решение № 26/29.02.2008 г. ;изм. и доп. с решение № 85/30.09.2008 г., изм. и доп. с решение № 95/31.10.2008 г., изм. и доп. с решение №121 от 29.01. 2009 г.; изм. и доп. с решение №145 от 26.02. 2009 г.; изм. и доп. с решение №193/ 30.09.2009 г.; изм. и доп. с решение № 219 от 17.12. 2009 г.; изм. и доп. с решение № 373 от 27.01.2011 г.; изм. и доп. с решение № 418/ 30.05.2011 г.; изм. и доп. с решение № 455/01.09.2011 г.; изм. и доп. с решение № 23/22.12.2011 г.; изм. и доп. с решение № 113/22.06.2012 г.; изм. и доп. с решение № 211/18.12.2012 г.; изм. и доп. с решение № 315/25.07.2013 г.; изм. и доп. с решение .№ 363/19.12.2013 г.; изм. и доп. с решение № 23/02.12.2015 г.; изм. и доп. с решение № 35/22.12.2015 г.; изм. и доп. с решение № 115/27.05.2016 г.; изм. и доп. с решение № 224/26.01.2017 г.; изм. и доп. с решение № 484/25.10.2018 г.; изм. и доп. с решение № 506/20.12.2018 г. в сила от 01.01.2019 г.; изм. и доп. с решение № 34/27.12.2019 г. в сила от 01.01.2020 г.; изм. и доп. с решение № 454/28.10.2022 г. в сила от 04.11.2022 г. - датата на публикуване на официалния сайт на Община Гурково на Наредбата за изменение и допълнение на Наредба за определянето и администрирането на местните такси и цени на услуги на територията на община Гурково; изм. и доп. с решение № 504/17.02.2023 г. в сила от деня, следващ приемането и.; изм. и доп. с решение № 154/19.12.2024 г. в сила от 01.01.2025 г.